b'\n_START_ARTICLE_\nManfred von Richthofen\n_START_SECTION_\n\xc5\xbdivljenjepis\n_START_PARAGRAPH_\nRodil se je 2. maja 1892 v Breslauu (danes Wroc\xc5\x82aw na Poljskem) v dru\xc5\xbeini pruskega plemi\xc4\x8da in majorja Albrechta von Richthofna in njegove \xc5\xbeene Kunigunde. _NEWLINE_Ko je bil star 11 let, je na \xc5\xbeeljo o\xc4\x8deta vstopil v voja\xc5\xa1ko \xc5\xa1olo v Wahlstattu, nato pa je nadaljeval \xc5\xa1olanje \xc5\xa1e na Kraljevi voja\xc5\xa1ki akademiji Lichterfelde. Med \xc5\xa1olanjem se je pokazalo, da je veliko bolj\xc5\xa1i atlet kot u\xc4\x8denec. Zaradi veselja do jahanja je postal konjeni\xc5\xa1ki \xc4\x8dastnik, aprila 1911 je postal podporo\xc4\x8dnik v 1. ulanskem polku. Bil pa je menda bolj slab jezdec. Njegova mati je pozneje povedala, da je stalno padal s konja in bil zaradi tega vsaj petkrat v bolnici. Enkrat si je zaradi takega padca zlomil klju\xc4\x8dnico. _NEWLINE_Na za\xc4\x8detku prve svetovne vojne je do maja 1915 slu\xc5\xbeil \xc5\xa1e v konjenici, tako na zahodni kot na vzhodni fronti. \xc5\xbde takrat je bila konjenica popoln anahronizem v vojskovanju. Pojavila so se popolnoma nova oro\xc5\xbeja in s tem povsem druga\xc4\x8dni na\xc4\x8dini vojskovanja, v katerih pa konjenica ni imela ve\xc4\x8d kaj iskati. Bojne ladje s topovi velikega kalibra, podmornice s torpedi, tanki, bojni plini, cepelini in letala vseh vrst: lovci, izvidniki in bombniki... Pa tudi najstra\xc5\xa1nej\xc5\xa1e oro\xc5\xbeje v vsej prvi svetovni vojni - strojnica. Za konje je v tej vojni tako ostal le \xc5\xa1e prate\xc5\xbe na te\xc5\xbeje dostopnih terenih, brezpotja vzhodnih boji\xc5\xa1\xc4\x8d in slavnostne parade. Na cestah so jih skoraj povsem zamenjali tovornjaki. _NEWLINE_Zaprosil je za premestitev v vojno letalstvo. Sprva je bil le letalski opazovalec, nato je postal pilot. Bil je v enoti dvosede\xc5\xbenikov, kjer ga je opazil in ga povabil med lovske pilote legendarni Oswald Boelcke, ki je sredi leta 1916 sestavljal elitno eskadriljo. Bil je med bolj\xc5\xa1imi u\xc4\x8denci in je pokazal nekaj nadarjenosti za letalske spopade. _NEWLINE_Prvikrat je samostojno poletel 10. oktobra 1915 in to \xc5\xa1ele po dolgih 24 urah \xc5\xa1olanja. To je zelo veliko, \xc4\x8de vemo, da je Kanad\xc4\x8dan Billy Barker poletel sam \xc5\xbee po vsega 55 minutah \xc5\xa1olanja v letalu z dvojnimi krmili. A Richthofnova letalska kariera se je za\xc4\x8dela kaj klavrno, \xc5\xbee na svojem prvem samostojnem poletu je namre\xc4\x8d pri pristanku razbil letalo._NEWLINE_V svojem prvem mesecu bojev je dosegel 6 zmag._NEWLINE_Sprva je letel na Albatrosu, pozneje pa na trikrilniku Fokker Dr.I. Omislil si je povsem rde\xc4\x8de obarvano letalo, ni pa bil niti prvi niti edini. Zaradi rde\xc4\x8de barve je postal viden in prepoznaven, to je potreboval predvsem za pri\xc4\x8de pri priznavanju zmag. Pri Britancih je dobil vzdevek "Rde\xc4\x8di baron" (Red Baron), pri Nemcih "Rde\xc4\x8di bojni letalec" (Der Rote Kampfflieger) in pri Francozih "Le Diable Rouge" (Rde\xc4\x8di vrag). Vzdevek Rde\xc4\x8di baron (Der Rote Baron) so Nemci povzeli \xc5\xa1ele po koncu prve svetovne vojne od Britancev, med vojno ga niso uporabljali._NEWLINE_Junija 1917 je postal poveljnik elitnega 1. lovskega polka, Jagdgeschwader (JG) 1. Ta je kmalu dobil ime Lete\xc4\x8di cirkus, uradno pa je bil imenovan po njem, sestavljen iz najbolj\xc5\xa1ih nem\xc5\xa1kih pilotov je deloval na zahodni fronti. Kot poveljnika elitnega JG 1 ga je po smrti nasledil nih\xc4\x8de drug kot sam Hermann G\xc3\xb6ring, poznej\xc5\xa1i rajhsmar\xc5\xa1al in sporni vrhovni poveljnik nacisti\xc4\x8dne Luftwaffe. _NEWLINE_V nedeljo, 21. aprila 1918 je takoj po enajsti uri dopoldne umrl med zra\xc4\x8dnim bojem. Richthofnu uradno tistega dne sploh ne bi bilo treba leteti, naslednji dan, v ponedeljek bi moral nastopiti dopust. \xc5\xa0e vedno pa je \xc4\x8dutil posledice po\xc5\xa1kodbe glave, ko mu je 6. julija 1917 krogla iz strojnice britanskega letala oplazila lobanjo. \xc5\xbde takrat bi tak\xc5\xa1na po\xc5\xa1kodba morala pomeniti najmanj za\xc4\x8dasno zdravstveno diskvalifikacijo, posledi\xc4\x8dno pa lahko celo permanentno prepoved pilotiranja. A Richthofen je bil "poseben kaliber" in kaj takega ni nih\xc4\x8de upal, smel ali hotel storiti. _NEWLINE_Uradno ga je sestrelil kanadski pilot Arthur Roy Brown z letalom Sopwith Camel (B7270). Priletel je na pomo\xc4\x8d mlademu pilotu in sorojaku, Wilfridu Reidu \xc2\xbbWopu\xc2\xab\xc2\xa0Mayu. Za Richthofna je bil osamljeni Mayev Sopwith Camel (D3326) samo lahka tar\xc4\x8da, le naslednji na njegovem spisku, 81. \xc5\xbertev. Brown je bil takrat nekaj za in nad njim, a ga Richthofen ni opazil. "Wopu" Mayu sta regljajo\xc4\x8di strojnici in pogled v vzvratno ogledalo na rde\xc4\x8d trikrilnik (425/17) za njim, takoj razkrili s kom ima opravka. Sprejel je dve, za neizku\xc5\xa1enega pilota briljantni takti\xc4\x8dni odlo\xc4\x8ditvi, ki sta mu tisto nedeljo re\xc5\xa1ili \xc5\xbeivljenje. Prvi\xc4\x8d: ni se spustil v letalski dvoboj, saj Rde\xc4\x8demu baronu (takrat \xc5\xa1e) ni bil dorasel. Drugi\xc4\x8d: spustil se je nizko k tlem, s tem se je zavezni\xc5\xa1kim mitraljezcem na tleh identificiral in obenem izpostavil Richthofna protiletalski obrambi. Po ve\xc4\x8dkilometrskem lovu tik nad drevesi in med va\xc5\xa1kimi cerkvenimi zvoniki, je Rde\xc4\x8dega barona kon\xc4\x8dno le doletelo neizbe\xc5\xbeno. Kaj je zavedlo Richthofna, druga\xc4\x8de tako prera\xc4\x8dunljivega, da je storil tako za\xc4\x8detni\xc5\xa1ko, da ne re\xc4\x8demo zanj zelo neumno napako? Je bila to njegova \xc5\xbee itak prevelika \xc4\x8dastihlepnost, morda po\xc5\xa1kodba glave ali pa takrat \xc5\xa1e ne povsem raziskano psihi\xc4\x8dno stanje, imenovano "combat fatigue"? V letalstvu velja zlato pravilo - Samo enkrat stori\xc5\xa1 samo eno napako preve\xc4\x8d in ni te ve\xc4\x8d._NEWLINE_Obstaja ve\xc4\x8d razli\xc4\x8dic, kdo ga je sestrelil. Ve\xc4\x8dina jih zatrjuje, da so ga v resnici sestrelili avstralski pehotni vojaki, ki so s strojnicami in celo pu\xc5\xa1kami streljali na njegovo nizko lete\xc4\x8de rde\xc4\x8de letalo. Njegove sestrelitve so bili "osumljeni" trije avstralski mitraljezci: Robert Buie in Willy John \xc2\xbbSnowy\xc2\xab\xc2\xa0Evans, vsak z Lewisovo strojnico in Cedric Bassett Popkin z Vickersovo strojnico. Vse britanske pu\xc5\xa1ke in strojnice v 1. SV so uporabljale enako, standardno strelivo kalibra .303" (7,69\xc2\xa0mm), enako tudi sinhronizirane Vickersove strojnice britanskih Sopwith Camelov. Po \xc5\xa1tevilnih rekonstrukcijah usodnega dogodka in izsledkih obdukcije (kot in smer vstopa krogle v telo), so kanadskega pilota Browna in avstralskega mitraljezca Buieja kot mo\xc5\xbena storilca izlo\xc4\x8dili. Ostala sta le Evans in Popkin. Ena samcata krogla kalibra .303" je smrtno zadela Richthofna in mu z desne strani po\xc5\xa1evno zadela prsni ko\xc5\xa1, prebila obe plju\xc4\x8dni krili, jetra in po\xc5\xa1kodovala srce. Ker pa se krogla v masivnej\xc5\xa1em telesu kot je \xc4\x8dlove\xc5\xa1ko, ne giblje premo\xc4\x8drtno ampak se obra\xc4\x8da, so nastale hude notranje po\xc5\xa1kodbe. Lahko je \xc5\xa1e nekako pristal, a pri tem razbil letalo. Ostanke njegovega letala so potem avstralski vojaki krepko oskubli za spominke (glej sliko desno), tako kot je delal on sam. Avstralski bolni\xc4\x8dar "Ted" Smout ga je zadnji videl \xc5\xbeivega, preden je izdihnil, je izdavil \xc5\xa1e: "Kaputt." (v novi sloven\xc5\xa1\xc4\x8dini "gotof"). Truplo so po smrti tudi izdatno poslikali. Vse vidne po\xc5\xa1kodbe njegovega obraza so nastale izklju\xc4\x8dno zaradi njegovega zadnjega pristanka, ali bolje re\xc4\x8deno "prihoda" na tla. Narejena je bila obdukcija. Kdo je v resnici zadel Richthofna, ne bomo nikoli izvedeli. Danes bi to zlahka in zelo hitro ugotovili z balisti\xc4\x8dno preiskavo, saj so v njegovih obla\xc4\x8dilih na\xc5\xa1li usodno kroglo. Po tem lahko sklepamo le, da je bila izstreljena z ve\xc4\x8dje razdalje. Uradni zmagovalec, kanadski pilot Arthur Roy Brown, je vztrajno mol\xc4\x8dal vse do svoje smrti leta 1944. \xc2\xbbSnowy\xc2\xab\xc2\xa0Evans je po vrnitvi domov v rodno Avstralijo, leta 1925 brez dru\xc5\xbeine in potomcev umrl, za njim ni ostala niti ena fotografija. Kar nekaj opisov usodnega dogodka pa je podal preostali udele\xc5\xbeenec, Avstralec Cedric Popkin. Za ve\xc4\x8dino raziskovalcev je prav on zadel Rde\xc4\x8dega barona._NEWLINE_Rde\xc4\x8di baron se je \xc5\xa1e kar izkazal, \xc4\x8deprav \xc5\xa1e zdale\xc4\x8d ni bil rojen pilot in taktik kot njegov u\xc4\x8ditelj in vzornik Oswald Boelcke. Bil pa je izvrsten strelec, \xc5\xbee doma je kot mlad lovec na lovu rad streljal na vse kar leze in gre. Nemci so ob vseh njegovih juna\xc5\xa1tvih tudi "pozabili" navesti, da je veliko od njegovih 80. zmag, vsaj na za\xc4\x8detku, dosegel proti po\xc4\x8dasnim izvidni\xc5\xa1kim dvosede\xc5\xbenikom. Ti so bili na za\xc4\x8detku vojne \xc5\xa1e neoboro\xc5\xbeeni. Imel je tudi zelo grdo navado, da je po sestrelitvah rad pristajal ob ru\xc5\xa1evinah nasprotnikov in si nato vzel kak\xc5\xa1en "spominek" zase: usnjeno \xc4\x8delado, rokavice ali \xc5\xa1kornje, pilotska o\xc4\x8dala, \xc5\xa1al, ro\xc4\x8dno uro, osebne dokumente, zmeraj pa je tudi izrezal registrske oznake letal itn. Doma si je v lovskem slogu uredil "spominsko sobo" z ostudno zbirko teh predmetov. Za lestenec je uporabil kar rotacijski motor (brez drobovja) nasprotnikovega letala, na vsak valj pa je dal namesto izpu\xc5\xa1nega ventila namestiti \xc5\xbearnico, deseto pa pod motor. Za to obstajajo tudi dokazi - glej sliko desno. Omislil si je tudi zbirko majhnih srebrnih pokalov za vsako sestreljeno letalo. Ti pokali, visoki kake tri palce, so imeli vgravirano zaporedno \xc5\xa1tevilko \xc5\xbertve, tip letala in datum sestrelitve. Nekega berlinskega zlatarja je zalagal z naro\xc4\x8dili skoraj dve leti... _NEWLINE_Med podrejenimi piloti je u\xc5\xbeival veliko spo\xc5\xa1tovanje, bil pa je vase zaprt \xc4\x8dlovek. Imel je zelo malo pravih prijateljev, dva od teh "sre\xc4\x8dne\xc5\xbeev" sta bila Werner Voss in Kurt Wolff. Njegov mlaj\xc5\xa1i brat Lothar, tudi sam pilot, pa je bil njegovo popolno nasprotje: odprt, vesel, dru\xc5\xbeaben in priljubljen. _NEWLINE_Britanski pilot je na nem\xc5\xa1ko letali\xc5\xa1\xc4\x8de pri Cappyu odvrgel sporo\xc4\x8dilo o njegovi smrti. Pokopan je bil v Bertanglesu pri Amiensu v Franciji z vsemi voja\xc5\xa1kimi \xc4\x8dastmi. Avstralski pe\xc5\xa1aki so izstrelili \xc4\x8dastne salve - na spletu je na ogled nemi enominutni posnetek njegovega pogreba v Bertanglesu. Po vojni je bilo njegovo truplo izkopano in nato sprva pokopano  v Berlinu, leta 1975 pa je (do)kon\xc4\x8dno le na\xc5\xa1el mir v dru\xc5\xbeinskem grobu v Wiesbadnu._NEWLINE_Leta 1968 je bil sprejet v International Aerospace Hall of Fame._NEWLINE_Nekateri letalci, \xc5\xa1e posebno bojni, se pred poleti zelo neradi fotografirajo. Med njimi kro\xc5\xbei vra\xc5\xbea, \xc4\x8de\xc5\xa1 da to prina\xc5\xa1a nesre\xc4\x8do ali celo smrt. \xc4\x8ce si ogledamo sliko Jaste 11 z dne 23. aprila 1917 - umrli so: pilot Sebastian Festner (stoji tretji z leve) \xc5\xbee \xc4\x8dez dva dni (25. aprila 1917), pilot Hans Hintsch (stoji drugi z leve) 25. maja 1917, pilot Karl-Emil Sch\xc3\xa4fer (sedi na krilu) 5. junija 1917, pilot Karl Allmenr\xc3\xb6der (stoji skrajno levo) 27. junija 1917, pilot Otto Brauneck (stoji skrajno desno) 26. julija 1917, pilot Kurt Wolff (stoji \xc4\x8detrti z leve) 15. septembra 1917, pilot Karl Esser (sedi levo) - ni podatkov, pilot Georg Simon (stoji peti od leve) - pre\xc5\xbeivel (\xe2\x80\xa01963), desno od Esserja sedi pilot Konstantin Krefft, pozneje vodja tehni\xc4\x8dne ekipe Rde\xc4\x8dega barona - pre\xc5\xbeivel. Rde\xc4\x8di baron (sedi v kabini Albatrosa D.III) je leto pozneje \xc5\xbee en dan le\xc5\xbeal v grobu, njegov mlaj\xc5\xa1i brat Lothar (sedi na tleh) pa je umrl po vojni v letalski nesre\xc4\x8di 4. julija 1922 pri Hamburgu. In to so bili sami lovski asi in \xc4\x8dlani elitne, najbolj\xc5\xa1e nem\xc5\xa1ke lovske eskadrilje na zahodni fronti! Grozljiva statistika.'